ΚΑΝΟΝΙΣΜΟΣ (ΕΟΚ) αριθ. 865/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για τη θέσπιση των γενικών κανόνων σχετικά με τη χορήγηση ενισχύσεως για το συμπυκνωμένο αποκορυφωμένο γάλα που προορίζεται για τη διατροφή των ζώων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 12 παράγραφος 2,

την πρόταση της Επιτροπής,

Εκτιμώντας:

ότι, σύμφωνα με το άρθρο 12 παράγραφος 1 του κανονισμού (ΕΟΚ) αριθ. 804/68, δύνανται να ληφθούν άλλα μέτρα, εκτός από αυτά που προβλέπονται στα άρθρα 6 έως 11 του εν λόγω κανονισμού, προκειμένου να διευκολυνθεί η διάθεση του γάλακτος όταν σχηματίζονται ή υπάρχει κίνδυνος να σχηματισθούν πλεονάσματα-

ότι η σημερινή κατάσταση της αγοράς γαλακτοκομικών προϊόντων χαρακτηρίζεται από σημαντική άνοδο της συλλογής γάλακτος, που προκαλεί αισθητή αύξηση των πλεονασμάτων των γαλακτοκομικών προϊόντων-

ότι, λαμβάνοντας υπόψη αυτή την κατάσταση, πρέπει να δημιουργηθεί η δυνατότητα χορήγησης ενίσχυσης για το συμπυκνωμένο αποκορυφωμένο γάλα που προορίζεται για τη διατροφή ζώων εκτός από μοσχάρια-

ότι, για να εξασφαλισθεί η επίτευξη του στόχου αυτής της ενίσχυσης, δηλαδή η χρησιμοποίηση στη διατροφή των ζώων της μεγαλύτερης δυνατής ποσότητας συμπυκνωμένου αποκορυφωμένου γάλακτος, πρέπει η καταβολή της ενίσχυσης να υπόκειται στον όρο ότι η τιμή διάθεσης του συμπυκνωμένου αποκορυφωμένου γάλακτος από την επιχείρηση που εξασφαλίζει τη μετουσίωση δεν υπερβαίνει μια μέγιστη τιμή-

ότι ο στόχος που επιδιώκεται με τις παραπάνω ενέργειες συνεπάγεται τη λήψη των κατάλληλων μέτρων για να εξασφαλισθεί η μη εκτροπή του εν λόγω προϊόντος από τον ιδιαίτερο προορισμό του-

ότι, για λόγους ελέγχου, η ενίσχυση θα πρέπει να δίνεται στην επιχείρηση που εξασφαλίζει τη μετουσίωση του προϊόντος και ότι ενδείκνυται να καταβάλλεται η ενίσχυση μόνο εφόσον προσκομίζεται απόδειξη μετουσίωσης του προϊόντος-

ότι πρέπει, για λόγους που έχουν σχέση με τη διοικητική τεχνική, να προβλεφθεί ότι κάθε κράτος μέλος εξουσιοδοτεί έναν οργανισμό παρέμβασης για να εφαρμόζει τις ρυθμίσεις σχετικά με την ενίσχυση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μπορεί να αποφασισθεί η χορήγηση ενίσχυσης προκειμένου το συμπυκνωμένο αποκορυφωμένο γάλα να χρησιμοποιείται στη διατροφή ζώων εκτός από τα μοσχάρια.

Άρθρο 2

1. Η ενίσχυση χορηγείται στην επιχείρηση που μετουσιώνει το προϊόν το οποίο πωλείται σε εκμεταλλεύσεις όπου χρησιμοποιείται στη διατροφή των ζώων που αναφέρονται στο άρθρο 1, σε μέγιστη τιμή που καθορίζεται σύμφωνα με το άρθρο 4.

2. Το προϊόν, για το οποίο χορηγείται ενίσχυση, μπορεί να χρησιμοποιηθεί μόνο για τη διατροφή των ζώων που αναφέρονται στο άρθρο 1.

3. Κατά την εξαγωγή του μετουσιωμένου προϊόντος, εισπράττεται ποσό ίσο με την ενίσχυση.

Άρθρο 3

1. Η ενίσχυση για το συμπυκνωμένο αποκορυφωμένο γάλα καθορίζεται λαμβάνοντας υπόψη την ενίσχυση για το αποκορυφωμένο γάλα που χρησιμοποιείται για τη διατροφή ζώων εκτός από τα μοσχάρια.

2. Η ενίσχυση καθορίζεται κάθε χρόνο για την επόμενη γαλακτοκομική περίοδο, αμέσως μετά τον καθορισμό των τιμών παρέμβασης για τη νέα περίοδο, μέσα στα όρια που καθορίζει το Συμβούλιο μετά από πρόταση της Επιτροπής και σύμφωνα με τη διαδικασία ψηφοφορίας που προβλέπεται στο άρθρο 43 της συνθήκης.

Η ενίσχυση τροποποιείται κατά τη διάρκεια μιας γαλακτοκομικής περιόδου μόνο εάν αυτό απαιτείται λόγω αισθητής μεταβολής της ενίσχυσης για το αποκορυφωμένο γάλα που χρησιμοποιείται για τη διατροφή των ζώων εκτός από τα μοσχάρια, η οποία αναφέρεται στην παράγραφο 1.

Άρθρο 4

Η μέγιστη τιμή που αναφέρεται στο άρθρο 2 παράγραφος 1 καθορίζεται λαμβάνοντας υπόψη:

α) την αξία του προϊόντος που αναφέρεται στο άρθρο 1-

β) την ενίσχυση που χορηγείται για το προϊόν-

γ) τις τιμές παρόμοιων ζωοτροφών.

Άρθρο 5

1. Το ποσό της ενίσχυσης καταβάλλεται από τον οργανισμό παρέμβασης του κράτους μέλους στο έδαφος του οποίου ευρίσκεται η επιχείρηση που μετουσίωσε το προϊόν.

2. Το ποσό της ενίσχυσης καταβάλλεται μόνο αν προσκομισθεί η απόδειξη ότι το προϊόν μετουσιώθηκε και πουλήθηκε σε εκμεταλλεύσεις που το χρησιμοποιούν για τη διατροφή των ζώων που αναφέρονται στο άρθρο 1.

Άρθρο 6

Οι λεπτομέρειες εφαρμογής του παρόντος κανονισμού αφορούν ιδίως τα χαρακτηριστικά του προϊόντος, το ποσό της ενίσχυσης, τη μέγιστη τιμή πώλησης,τα μέτρα ελέγχου για την επίτευξη του ιδιαίτερου προορισμού του προϊόντος και, ενδεχομένως, τους συμπληρωματικούς όρους για την καταβολή της ενίσχυσης.

Άρθρο 7

1. Κάθε κράτος μέλος ορίζει τον οργανισμό παρέμβασης που εξουσιοδοτεί για την εφαρμογή των μέτρων που προβλέπονται στον παρόντα κανονισμό.

2. Τα κράτη μέλη λαμβάνουν τα απαραίτητα μέτρα για να εξασφαλίσουν την εφαρμογή του παρόντος κανονισμού. Για το σκοπό αυτό, μπορούν ιδίως να προβλέψουν τη δυνατότητα ελέγχου κάθε επιχείρησης που χρησιμοποιεί ή θέτει σε εμπορία τα προϊόντα που αναφέρονται στο άρθρο 1.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. L 148 της 28. 6. 1968, σ. 13.

(2) Βλέπε σ. 10 της παρούσας Επίσημης Εφημερίδας.